স্থগিত টিম ইন্ডিয়ার বাংলাদেশ সফরও! সিদ্ধান্ত BCCI-এর?

ওয়েব ডেস্ক : আইপিএল থেকে বাদ পড়েছেন বাংলাদেশের পেসার মুস্তাফিজুর রহমান। তবে এখানেই শেষ নয় পড়শি দেশের বিরুদ্ধে আরও বড় পদক্ষেপ করল ভারতীয় ক্রিকেট বোর্ড (BCCI)। সূত্রের খবর, সেপ্টেম্বরে বাংলাদেশে (Bangladesh) ভারতীয় দলকে (Team India) না পাঠানোর সিদ্ধান্ত নেওয়া হয়েছে বিসিসিআই-এর তরফে। সূত্রের দাবি, তবে এ নিয়ে সিদ্ধান্ত নেবে কেন্দ্রীয় সরকারই (Central Government)। তবে বাংলাদেশে যে রোহিত শর্মারা যাচ্ছেন না, তা একপ্রকার নিশ্চিত।

গত বছরে জুলাই মাসে বাংলাদেশে সিরিজ খেলতে যাওয়ার কথা ছিল ভারতের (India)। কিন্তু সেই সময় বাংলাদেশের অশান্ত রাজনৈতিক পরিস্থিতি ও সেখানকার মানুষদের তীব্র ভারত বিরোধীতার কারণে সেখানে সিরিজ খেলতে যেতে পারেনি ভারতীয় দল। যার ফলে বাংলাদেশকে একপ্রকার লোকসানের মুখে পড়তে হয়েছিল।

আরও খবর : কেন IPL থেকে বাদ মুস্তাফিজুর? নেপথ্যে কি শুধুই রাজনৈতিক বিতর্ক?

কিন্তু আবার এই সিরিজ নতুন করে আয়োজন করতে চাইছিল বাংলাদেশ ক্রিকেট বোর্ড (Bangladesh Cricket Board)। শুক্রবার বিসিবি-র তরফে জানানো হয়েছিল, সেপ্টেম্বরে ভারতের বিরুদ্ধে তিনটি একদিনের ম্যাচ ও তিনটি টি২০ ম্যাচ খেলবে বাংলাদেশে। তবে জানা যাচ্ছে, এই সিরিজ খেলতে বাংলাদেশে যাচ্ছে না ভারত।

দ্য ইন্ডিয়ান এক্সপ্রেসের এক প্রতিবেদন অনুসারে, বিসিসিআইয়ের একজন কর্মকর্তা জানিয়েছেন, ভারতীয় দলকে কোনও দেশে সফর করতে হলে সরকারের অনুমোদনের প্রয়োজন হয়। তবে বর্তমান পরিস্থিতিতে এই সফর অনিশ্চিত বলেই মনে হচ্ছে। প্রতিবেদনে আরও বলা হয়েছে, টি-টোয়েন্টি বিশ্বকাপের সময় ভারতে তাদের নির্ধারিত ম্যাচ খেলবে বাংলাদেশ। সেখানে কোনও ধরণের পরিবর্তন হবে না।